Andijon viloyatida ogʻir uy-joy maishiy sharoitlarda yashayotgan va boquvchisini yoʻqotgan ayollarni uy-joy bilan taʼminlash chora-tadbirlari toʻgʻrisida
(resolution, 2024-05-15)

Andijon viloyatida ogʻir uy-joy maishiy sharoitlarida yashayotgan, boquvchisini yoʻqotgan, nogironligi boʻlgan shaxslarni parvarish qilayotgan xotin-qizlar, farzandlarini toʻliqsiz oilada tarbiyalayotgan va uy-joy sharoitini yaxshilashga muhtoj boʻlgan ayollar uchun qulay sharoit yaratish hamda ularni qoʻllab-quvvatlash maqsadida Vazirlar Mahkamasi qaror qiladi: 1. Oʻzbekiston Respublikasi Oliy va oʻrta maxsus taʼlim vazirligi hamda Andijon viloyati hokimligining ilovaga muvofiq Oliy va oʻrta maxsus taʼlim vazirligining boʻsh turgan yotoqxonalarini (keyingi oʻrinlarda obyektlar deb ataladi) tegishlicha Andijon viloyatining tuman va shahar hokimliklariga operativ boshqaruv huquqi asosida bepul berish hamda mazkur yotoqxonalarni qayta ixtisoslashtirish yoʻli bilan rekonstruksiya qilgan holda turar joylarga aylantirish toʻgʻrisidagi taklifi maʼqullansin. 2. Oʻzbekiston Respublikasi Oliy va oʻrta maxsus taʼlim vazirligi ikki hafta muddatda obyektlarni oʻrnatilgan tartibda topshirsin, tegishlicha Andijon viloyatining tuman va shahar hokimliklari ularni qabul qilib olsin va maqsadli foydalanishni taʼminlasin. 3. Obyektlarni rekonstruksiya qilish doirasida: Andijon viloyati hokimligining “Yagona buyurtmachi xizmati” injiniring kompaniyasi — buyurtmachi etib belgilansin; obyektlarni rekonstruksiya qilish ishlarini amalga oshiruvchi pudrat tashkilotlari tanlov asosida aniqlansin. 4. Andijon viloyati hokimligi Oʻzbekiston Respublikasi Qurilish vazirligi bilan birgalikda bir oy muddatda obyektlarda ishlab chiqarish, maishiy xizmat koʻrsatish shaxobchalari va maktabgacha taʼlim muassasalarini joylashtirishni nazarda tutgan holda mazkur obyektlarni qayta ixtisoslashtirish yoʻli bilan rekonstruksiya qilgan holda turar joylarga aylantirish uchun loyiha-smeta hujjatlarini ishlab chiqsin. 5. Belgilansinki: obyektlarni qayta ixtisoslashtirish yoʻli bilan rekonstruksiya qilgan holda turar joylarga aylantirilgan uy-joylar Andijon viloyati hokimligi tomonidan ogʻir uy-joy maishiy sharoitlarida yashayotgan, boquvchisini yoʻqotgan, nogironligi boʻlgan shaxslarni parvarish qilayotgan xotin-qizlar, farzandlarini toʻliqsiz oilada tarbiyalayotgan va uy-joy sharoitini yaxshilashga muhtoj boʻlgan ayollarga beriladi; turar joylarga talabgorlarni tanlash Vazirlar Mahkamasining “Ariza beruvchi-uy quruvchining 2017 — 2021-yillarda qishloq joylarda yangilangan namunaviy loyihalar boʻyicha arzon uy-joylar qurish dasturida ishtirok etishi tartibi toʻgʻrisidagi nizomni tasdiqlash haqida” 2018-yil 9-fevraldagi 103-son hamda “Koʻp kvartirali uylarni qurish va rekonstruksiya qilishni moliyalashtirish, shuningdek yosh oilalarga, eskirgan uy-joylarda yashayotganlarga va uy-joy sharoitlarini yaxshilashga muhtoj boʻlgan fuqarolarning boshqa toifalariga sotish tartibi toʻgʻrisidagi nizomni tasdiqlash haqida” 2017-yil 16-yanvardagi 14-son qarorlari bilan tuzilgan hududiy komissiyalar tomonidan amalga oshiriladi; hududiy komissiyalar shaffoflik va oshkoralik prinsiplariga rioya etish asosida Vazirlar Mahkamasining 2018-yil 12-apreldagi 285-son qarori bilan tasdiqlangan Ogʻir ijtimoiy vaziyatga tayanib qolgan xotin-qizlarga, nogironligi boʻlgan, kam taʼminlangan, farzandlarini toʻliqsiz oilada tarbiyalayotgan va uy-joy sharoitini yaxshilashga muhtoj onalarga arzon uy-joylar berish tartibi toʻgʻrisidagi nizomda belgilangan ijtimoiy mezonlar asosida uy-joyga muhtoj xotin-qizlarni aniqlaydi. 6. Obyektlarni rekonstruksiya qilish ishlarini moliyalashtirishning: dastlabki 10 foiz badal mablagʻlari — Xotin-qizlarni va oilani qoʻllab-quvvatlash jamoat fondi, talabgor ishlayotgan tashkilot va qonun hujjatlarida taqiqlanmagan boshqa manbalar hisobidan; qolgan 90 foiz mablagʻlari esa Oʻzbekiston Respublikasi Prezidentining “2017 — 2020-yillarda shaharlarda arzon koʻp kvartirali uylarni qurish va rekonstruksiya qilish dasturini samarali amalga oshirish borasidagi qoʻshimcha chora-tadbirlar toʻgʻrisida” 2017-yil 23-oktabrdagi PQ-3350-son qarori asosida uch yillik imtiyozli davr, dastlabki 5 yil mobaynida yillik 7 foiz miqdoridagi foiz stavkasi bilan va keyingi davrda Oʻzbekiston Respublikasi Markaziy bankining qayta moliyalashtirish stavkasi miqdorida 20 yil muddatga tijorat banklarining ipoteka kreditlari hisobidan amalga oshiriladi. 7. Oʻzbekiston Respublikasi Moliya vazirligi obyektlarni rekonstruksiya qilish ishlarini imtiyozli kreditlari hisobidan moliyalashtirish uchun Markaziy bank tomonidan belgilangan tijorat banklariga tegishli moliyaviy mablagʻlar ajratilishini taʼminlasin. Andijon viloyati hokimligi ajratilgan kreditlarning maqsadli ishlatilishi hamda ularni oʻz vaqtida toʻliq qaytarilishi uchun masʼul ekanligi belgilab qoʻyilsin. 8. Oʻzbekiston Respublikasi Qurilish vazirligi ushbu qarorga muvofiq rekonstruksiya qilinayotgan obyektlarni loyiha-smeta hujjatlari va olib borilayotgan rekonstruksiya ishlarining sifati yuzasidan davlat arxitektura-qurilish nazoratini amalga oshirsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov, Oʻzbekiston Respublikasi Bosh vazirining oʻrinbosari — moliya vaziri J.A. Qoʻchkorov va Andijon viloyati hokimi Sh.Q. Abduraxmonov zimmasiga yuklansin. T/r Boʻsh turgan yotoqxonalarning nomi Boʻsh turgan yotoqxonalar joylashgan joy 1. Andijon kompyuter texnologiyalari kasb-hunar kollejiga karashli yotoqxona binosi Andijon shahri 2. Andijon mashinasozlik kasb-hunar kollejiga qarashli yotoqxona binosi Andijon shahri 3. Andijon viloyati, Xonobod shahar hokimligiga qarashli yotoqxona binosi Xonobod shahri 4. Asaka pedagogika va ijtimoiy-iqtisodiyot kollejiga qarashli yotoqxona binosi Asaka tumani 5. Baliqchi sanoat va transport kasb-hunar kollejiga qarashli yotoqxona binosi Baliqchi tumani 6. Boʻz Tibbiyot kasb-hunar kollejiga qarashli yotoqxona binosi Boʻz tumani 7. Buloqboshi maishiy xizmat kasb-hunar kollejiga qarashli yotoqxona binosi Buloqboshi tumani 8. Jalaquduq sanoat-transport kasb-hunar kollejiga qarashli yotoqxona binosi Jalaquduq tumani 9. Izboskan ijtimoiy-iqtisodiyot kollejiga qarashli yotoqxona binosi Izboskan tumani 10. Marhamat qishloq xoʻjalik kasb-hunar kollejiga qarashli yotoqxona binosi Marhamat tumani 11. Oltinkoʻl sanoat va xizmat koʻrsatish kasb-hunar kollejiga qarashli yotoqxona binosi Oltinkoʻl tumani 12. Paxtaobod qishloq xoʻjaligi kasb-hunar kollejiga qarashli yotoqxona binosi Paxtaobod tumani 13. Ulugʻnor qishloq xoʻjaligi kasb-hunar kollejiga qarashli yotoqxona binosi Ulugʻnor tumani 14. Xoʻjaobod sanoat transport kasb-hunar kollejiga qarashli yotoqxona binosi Xoʻjaobod tumani 15. Shahrixon sanoat va transport kasb-hunar kollejiga qarashli yotoqxona binosi Shahrixon tumani 16. Dardoq sanoat-transport kasb-hunar kollejiga qarashli yotoqxona binosi Qoʻrgʻontepa tumani